འོད་ཀྱིས་བྱུག་པའི་ཡན་ལག་མཆོག །གངས་རིའི་སྟོད་གཡོག་ཐང་ལ་ལྷུང་ཉེ་ཡང་། །སྙིང་གི་བུམ་པ་རབ་དྲག་ཧ་ལའི་ཆུས། །བཀང་བའི་ཕྲ་མ་མཁན་དེས་རབ་སྨྲས་པ།། ༣༤ ལྡུམ་རའི་པདྨ་གསར་དུ་དགོོད་ཙམ་ནས། །ཟླ་འོད་བདུད་རྩིའི་ཟེགས་མ་འདི་སྤྲོ་ན། །བུང་བའི་ཚོགས་རྣམས་འཁྱག་གདུང་སྒྲ་སྒྲོགས་པའི། །ཉིན་མོའི་འདྲེན་པས་བཟོད་པར་ནུས་སམ་ཀྱེ། ། ལྡུམ་རའི་པདྨ་ཞེས་སོགས་ནི། གབ་ཚིག་ཏེ་དོན་དངོས་ནི་ཕྲ་མ་མཁན་དེས་སྨྲས་པ། པདྨ་གསར་དུ་རྒོད་ཙམ་དང་མཚུངས་པའི་བུད་མེད་གཞོན་ནུ་རྒྱལ་པོའི་བཙུན་མོ་འོས་བཞིན་དུ་མཛའ་བོ་སྐྱེས་པ་གཞན་གྱིས་སྤྱད་ན་བློན་པོ་སོགས་ཀྱིས་གཏམ་སྣ་ཚོགས་སྒྲོགས་པའི་རྐྱེན་གྱིས་ཉི་མ་དང་མཚུངས་པའི་རྒྱལ་པོས་དེ་ལྟར་འཇོག་པར་བྱེད་དམ་ཞེས་པའི་དོན་འདྲ། ༣༥ ཚུལ་དེ་བརྗོད་ལ་རང་བཞིན་ཆེན་པོའི་རི། །གསར་བུའི་འཆལ་ཚིག་རླུང་གིས་ག་ལ་གཡོ། །འོན་ཏང་དཔྱིད་ཀྱི་དགའ་སྟོན་དེས་ཚིམ་པའི། །ཚོད་ཅན་ཁུ་བྱུག་མོན་གྱི་ཕྱོགས་ལ་ཆས། ། ཚིག་དེ་ཙམ་ཞིག་གིས་ཡིད་གཡོ་བར་མི་བྱེད་རུང་འོན་ཀྱང་འདོད་པའི་དགའ་སྟོན་ལན་གཅིག་ཉམས་སུ་མྱོང་ཟིན་ནས་སླར་ཡང་ཁུ་བྱུག་མོན་ལ་ཆས་པ་བཞིན་དུ་སྔར་གྱི་ལམ་ལ་ཞུགས་ནས་ཕྱིན་པའི་དོན་འདྲ། ༣༦ དེ་ཚེ་སེམས་ཀྱི་རྟེན་དང་ཡི་གེའི་གཟུགས་ཀྱིས་རབ་རྒྱུ་བའི། །
དམ་བཅའ་ཕན་ཚུན་སྙིང་ལ་བཞག་པའི་མཛའ་སྡུག་ལང་ཚོའི་དཔྱིད། །དེ་དག་རེ་ཞིག་འབྲལ་བའི་ཚུལ་བསྟེན་རིང་ནས་སྙིང་ཉེ་བའི། །བྱས་བསགས་དཔྱིད་ཀྱི་མི་བསླུ་རེ་བའི་ཕྱོགས་ལ་དཔྱངས་པར་གྱུར། ། འདི་མན་ཆད་ཀྱི་དོན། དེའི་ཚེ་ཡང་ཕན་ཚུན་སེམས་ཀྱི་རྟེན་འཇོག་རེས་དང་། ཡི་གེའི་ལམ་ནས་བོད་པ་དང་འགྲོ་འོང་བྱེད་པའི་སྐད་ཆ་བརྟན་པར་བྱས་ནས་ཡང་རེ་ཞིག་འབྲལ་བར་གྱུར་ཀྱང་སྙིང་ཉེ་བའི་དབང་གིས་ད་དུང་རྗེས་སུ་ཕྲད་པའི་རེ་བ་དང་། གནས་སྐབས་འབྲལ་བར་མི་ཕོད་པའི་རྣམ་འགྱུར་ཅི་ཡང་སྟོན་པར་བྱེད་ཀྱང་། སྔོན་གྱི་ལས་སྨིན་པས་གཞན་གྱི་དབང་གིས་འཁྲིད་པ་ནི་དུས་དགུན་གྱི་བ་མོས་བུང་བར་འཁྱག་ཅིང་གདུང་བར་བྱེད་པ་བཞིན་དུ་གྱུར་པའི་དོན་ནོ།། ༣༧ མཛའ་བའི་མིག་ཟུང་རོལ་པའི་རྒྱར། །དམ་དུ་བཟུང་བའི་སེམས་ཀྱི་ཁྱེའུ། །ཡུལ་གྱི་དགའ་བའི་རོར་གཅགས་པས། །རྣམ་འགྱུར་ཅི་དང་ཅི་མི་བྱེད།། ༣༨ གཞོན་ནུ་དེས་སྔོན་སྤྱད་པའི་ལུས། །སྨིན་པའི་པད་རྗིང་ཉམ་ང་བར། །གཞན་དབང་སྟོན་གྱི་བ་མོ་ཡི། །བསྡམ་པའི་རྐང་པ་དྲུག་པ་རུ།། ༣༩ བདེ་དང་གཅིག་ཤོས་མྱོང་བྱའི་རེས། །ཟླ་བའི་ཆ་བཞིན་འཁོར་བ་པའི། །རང་བཞིན་མི་བརྟན་འགྱུར་བའི་ཚུལ། །ལས་ཀྱི་ནུས་པ་རྣམ་པར་བཀྲ། ། བདེ་དང་ཅིག་ཤོས་ཞེས་སོགས་ཀྱི་དོན། བདེ་བའི་འགལ་ཟླ་ཅིག་ཤོས་ནི་སྡུག་བསྔལ་ཏེ་བདེ་སྡུག་མྱོང་རེས་དཀར་ནག་གི་ཆ་བཞིན་འཁོར་བ་ནི་ལས་ཀྱི་དབང་གིས་ཡིན་པའི་དོན། ༤༠ དུས་དེར་སྐྱོ་བའི་གདུང་བ་རབ་འབར་སོས་ཀའི་གནམ་སྔོན་ཅི་འདྲ་བའི། །ལུས་ནི་ཚེས་གཅིག་ཟླ་བ་ལྟ་བུར་ཕྲ་བའི་ལང་ཚོ་འཛིན་བྱེད་ཅིང་།། བསྐུལ་བ་མེད་ཀྱང་ཀུན་དགའི་དཔྱིད་གྱུར་དེ་ཡི་མིང་གི་བཟླས་བརྗོད་ལ། །ཆགས་ལྡན་དེ་ཚུལ་མཐའ་དག་ནགས་མཐའི་དྲང་སྲོང་དག་དང་མཚུངས་པ་ཐོབ། ། དུས་དེ་སྐྱེ་བའི་ཞེས་སོགས་ནི། དེ་ལྟར་འབྲལ་བའི་སྡུག་བསྔལ་གྱི་གདུང་བས་ལུས་ཀྱང་རིད་སྟེ་ཕྲ་བར་གྱུར་ཅིང་། མཛའ་བོའི་མིང་ཡང་ཡང་ངག་ཏུ་བརྗོད་པ་ནི། དཀའ་ཐུབ་ཀྱིས་གདུང་བའི་དྲང་སྲོང་བཟླས་བརྗོད་ལ་རྩོམ་པ་ཞིག་དང་སྦྱར་བའོ། །དེ་ལྟར་ལམ་དུ་ཞུགས་ཀྱང་ཡིད་ནི་ཉིན་མཚན་དུ་མཛའ་བོ་ལ་སེམས་བཞིན་པར་རྒྱུ་བ་ན། ཡང་མཛའ་བོའི་འཕྲིན་ཡིག་ཞིག་བྱུང་བ་གང་དེའི་རྐྱེན་གྱིས་ཙན་དན་གྱི་དྲི་ཚོར་བའི་གླང་པོ་ཆེ་པད་སྐུད་ཀྱིས་འཆིང་བར་མི་ནུས་པ་དང་། འདོད་པར་བསྐྱེད་ན་མགྲིན་བཟང་བོང་བུ་ཡང་རྟ་ལས་མགྱོགས་པ་བཞིན་དུ་དགུ་ཚིགས་ཀྱིས་འཕངས་པའི་སྐར་མདའ་ལྟར།  ཡང་མཛའ་བོའི་ཐད་དུ་སོང་སྟེ་སྔ་ཕྱི་བར་གསུམ་དུ་ཕྱིར་བཟློག་པའི་དོན་འདྲ། ༤༡ རྣམ་པ་དེ་ལྟས་ཉིན་དང་མཚན་དུ་འཚོ་བ་ཡིད་ཀྱི་ནི། །ཤིང་རྟའི་འཁོར་ལོ་རྨོངས་པའི་གྲོགས་པོས་བདེ་བར་འདྲེན་ཙམ་ན། །ཨེ་མ་ལྷ་ཡི་སྟོབས་ལས་འཕྲིན་ཡིག་ཅི་ཡང་བྱུང་གྱུར་ཏེ། །འབྲལ་བས་སྐྱོ་རྣམས་ཕལ་ཆེར་དེ་འདྲས་དབུགས་དབྱུང་བྱེད་པ་ཉིད།། ༤༢ དེ་ཚུལ་ཤལླ་ཀ་ཡི་ནགས་ཀྱི་དྲིས། །བོས་པའི་ཡིད་ཀྱིས་གླང་པོ་བག་མེད་པར། །རྒྱུག་འདོད་གཞན་དབང་པདྨའི་སྐུད་པ་དེས། །འཆིངས་པར་ནུས་པའི་གོ་སྐབས་སུ་ཡིས་མཐོང་།། ༤༣ འདོད་པས་དྲང་ན་ཤུགས་འགྲོའི་ཕ་རྒན་ཀྱང་། །རྟ་མཆོག་རིན་ཆེན་འགྲོས་བཞིན་མགྱོགས་པའི་ཕྱིར། །བྲལ་བས་ཉེན་དེ་དགུ་ཚིག་འཁྱོག་པོའི་གཞུས། །འཕངས་པའི་སྐར་མདའི་ཉག་ཕྲན་ལྟར་སོང་ནས།། ༤༤ སྔར་འདྲིས་མཛའ་བ་དྲན་པའི་བག་ཆགས་མེས། །སྙིང་ལ་སྦར་བཞིན་རྣམ་འཕྲུལ་འདོད་མེའི་ཚོགས། །རྩེ་དགའི་དཔལ་དུ་རྒྱགས་ཤིང་འཕྱར་བྱེད་པའི། །དཔལ་མོ་ལག་པ་འཇིག་དེ་ཁྱབ་འཇུག་བཞིན། ། འདི་ཡི་ཚིག་བཅད་གཉིས་ཀྱི་དོན། མཛའ་བོ་དྲན་པའི་བག་ཆགས་ཀྱི་མེ་སྙིང་ལ་སྦར་བས། འདོད་པའི་མེའི་ཚོགས་རྒྱས་པ་ཉིན་རེ་བཞིན་འདོད་པའི་དགའ་སྟོན་ལ་སྤྱོད་པ་ནི། རཱ་མ་ཎའི་མདའ་ཕོག་པའི་འགྲོ་བའི་སེམས་ནི་འཆིང་བ་ལས་གཞན་དུ་མི་སེམས་པ་བཞིན་དུ་བུད་མེད་འདི་ཡང་ཉིན་རེ་བཞིན་མཛའ་བོ་ལས་གཞན་དུ་མི་སེམས་པའི་དོན་ནོ།། ༤༥ འདོད་དགོངས་སྙིང་པོ་གྲུབ་པའི་དགའ་སྟོན་ལ། །ཉིན་བཞིན་འཁྱམས་པ་འཁྲུལ་ལྡན་རཱ་མ་ཎའི། །ཟུར་མིག་མདའ་རྣོན་ལྷུང་བས་འགྲོ་བའི་སེམས། །གཞན་དུ་མི་འཕྱན་འདོགས་པའི་འཆེལ་སར་གྱུར།། ༤༦ ཆར་རྡུལ་ཡེ་ནས་སྤངས་ཀྱང་ཤེས་རབ་ཀྱི། །རང་བཞིན་འདབ་སྟོང་འབར་བའི་ཆུ་ལས་སྐྱེས། །ཡང་ཡང་ལྟ་བས་ཆོག་མི་ཤེས་པ་ཡི། །དུས་ཀྱི་རིམ་པ་འགའ་ཞིག་སོང་གྱུར་ཏོ། ། འདི་ནས་ཤོ་ལོ་ཀ་གསུམ་གྱི་ཚིག་དོན་ནི་བརྟགས་དགོས། དེ་ནས་མི་རིང་བ་མཛའ་བོ་བྱང་ཆུབ་སེམས་དཔའི་ལུས་ཅན་དེ་མྱ་ངན་ལས་འདའ་བར་ཕྱོགས་པའི་དོན་འདྲ་སྟེ། དེ་ཡང་ཤོ་ལོ་ཀ་དང་པོ་འདི་གབ་ཚིག་ཡིན་འདུག་པ་ལས། དོན་ངོ་མ་དེ་ནས་ཉི་མ་འགའ་ཞིག་འདས་པའི་གནམ་གང་གི་མཚན་མོའི་ཐུན་ཐ་མར་རྫོགས་མཚམས་སུ། འཇའ་ཚོན་གྱི་གུར་ནས་གནས་གསུམ་གྱི་མཁའ་འགྲོ་དང་རིག་པ་འཛིན་པ་རྣམས་ཀྱིས་མཆོད་པའི་བྱེ་བྲག་གིས་བསུ་བ་འོང་བའི་དོན། ༤༧ ཐབས་ཤེས་ཉི་ཟླའི་སྣང་བ་དཀར་དམར་གདངས། །མཉམ་པར་སྦྱོར་བ་འཕོ་མེད་ཡང་དག་མཐའི། །ཟག་མེད་ཡོན་ཏན་ཕུང་པོས་གནམ་གང་བའི། །དགེ་ལེགས་ཆོས་ཀྱི་དཀྱིལ་འཁོར་རྫོགས་པའི་མཐར།། ༤༨ རླུང་གིས་གར་བསྒྱུར་འཇའ་ཚོན་སྣ་ལྔའི་སྤྲིན། །ན་བུན་འོད་ཟེར་མཛེས་བཀྲའི་གོས་བཟང་ཅན། །གནས་གསུམ་རིག་པ་འཛིན་པའི་ཚོགས་འདུས་པའི། །འཁོར་ལོའི་མཆོད་པ་རྨད་དུ་བྱུང་བའང་ཐོབ།། ༤༩ མེ་ཏོག་ཁང་པར་སྦྲང་རྩིའི་ཆང་འཐུང་བུང་བའི་ཀྲལ་རིས་ཟླ་འོད་ཟེར་མས་ཉམས་བྱེད་ལ། །ཐང་ཤིང་རྩེར་གནས་སྙན་པའི་དབྱངས་མཁན་དཔྱིད་ཀྱི་ཕོ་ཉ་ནམ་མཁའི་གད་མོས་སྐྲག་པར་བྱས། །བས་མཐར་རྒྱུ་བའི་རི་དྭགས་ཚོགས་ནི་ཤ་ཝ་ར་ཡི་གཞུ་ཡི་འཁྲི་ཤིང་བརྡུང་ཙམ་ན། །ངེས་མེད་ཕྱོགས་མཐར་འབྲོས་པ་ལྷུར་ལེན་འདུས་པའི་མཐའ་ཀུན་འབྲལ་བའི་ཆོས་ལས་ཡོངས་མི་འདའ། ། མེ་ཏོག་ཁང་པར་ཞེས་སོགས་ཀྱི་ཚིགས་བཅད་དང་པོ་འདི། དཔེར་ན་བུང་བའི་ལུས་ཟླ་བའི་གྲང་རེག་གིས་ཉམས་པར་བྱས་པ་དང་། གཉིས་པས་ཐང་ཤིང་གི་རྩེའི་ཁུ་བྱུག་འབྲུག་སྐད་ཀྱིས་སྐྲག་པར་བྱེད་པ་དང་། གསུམ་པས་རི་དྭགས་རྣམས་རྔོན་པས་གཞུ་བརྡུང་ན་འབྲོས་པར་གྱུར་པ་བཞིན་འདུས་པའི་མཐའ་ཀུན་བྲལ་བ་ལས་མི་འདའ་ཞེས་པའོ།། ༥༠ ཚུལ་དེར་ངེས་སམ་ངན་རྟོག་ཀེངྴུ་ཀའི། །ཁུ་བ་མི་བཟད་བུམ་པའི་གཟུགས་འཆང་དེ། །ལེགས་སྤྱད་བདུད་རྩིས་མ་ཡིན་མོད་པའི་ཆུས། །གང་ཕྱིར་བསྟེན་ཚད་ཕུང་བར་བྱེད་ལ་ལྟོས། ། ཚུལ་དེ་ངེས་སམ་ཞེས་སོགས་ཀྱི་དོན། མཛའ་བོ་དེ་མྱ་ངན་ལས་འདའ་བའི་རྐྱེན་ནི། སྔར་གྱི་བྲམ་ཟེ་དྲང་སྲོང་ལྟ་བུ་དེས་རིགས་སྔགས་ཀྱི་མཐུས་དཀྲོངས་པའི་དོན་འདྲ་ཞིང་། ༥༡ ལྟར་སྣང་གསེར་ཕྱེས་བྱུགས་པའི་དུག་གི་མདའ། །རང་སེམས་བཞིན་དུ་འཁྱོགས་པོའི་གནམ་རུ་ལས། །དྲང་ནས་གནད་དུ་བསྣུན་པའི་ངུར་པ་ཤུག །དེ་དག་སེམས་ལ་བདེ་བའི་གནས་སྐབས་ཕྲ། ། ལྟར་སྣང་གསེར་ཕྱེ་ཞེས་སོགས་ནི། དེ་དཔེ་གང་དང་འདྲ་ན། གཞུ་རྒྱུད་ལས་དྲངས་པའི་དུག་མདའ་ངུར་པའི་ལུས་ལ་ཕོག་ནས་ཤི་ན། དེའི་གྲོགས་མོ་ངུར་པ་མོའི་སེམས་བདེ་བའི་གོ་སྐབས་བྲལ་བ་བཞིན་དུ་བུད་མེད་དེ་ནི་རླུང་གིས་བསྐྱོད་པའི་འཁྲི་ཤིང་ལྟར་ལུས་ཚུགས་མི་ཐུབ་ཅིང་གདོང་མཆི་མས་རླན་བཞིན་དུ། ལས་ཀྱི་དབང་གིས་སྲིད་པའི་གནས་འདིར་འདུས་བྱས་མི་རྟག་པའི་ཚུལ་བཟློག་ཏུ་མེད་པ་སྒྱུ་མའི་འཁྲུལ་གྱིས་བསླུས་པས། སྙིང་ལ་བྲལ་བར་མི་ཕོད་པའི་འདོད་པའི་གྲོགས་ཀྱི་འཁྲི་ཤིང་ཉམས་པར་གྱུར་པ། ཀྱེ་མ་རིགས་སྔགས་ཀྱི་ལས་ཀྱི་དམོད་པས་མཛའ་གྲོགས་དུས་མིན་དུ་འཆི་བར་བྱས་སོ་ཞེས་སྨྲེ་སྔགས་འདོན་པ་དང་། ད་རུང་རེ་ཞིག་མཛའ་བོ་ཤི་ཡང་རིང་ནས་འདྲིས་པའི་བག་ཆགས་ཀྱིས་ཕུང་པོའི་བཞིན་རས་ལ་བལྟ་བཞིན་དུ་ད་དུང་གསོན་དུ་རེ་བའི་བསམ་པས་གོས་ལས་བཟུང་ཞིང་བོས་པའི་དོན་ཡིན་འདྲ། ༥༢ དེ་ཡི་དུས་ན་ཡིད་འོང་ནགས་ཀྱི་གཞིར། །འབིགས་བྱེད་རླུང་གིས་དུད་པའི་འཁྲི་ཤིང་ལྟར། །གཡོ་བའི་ལུས་ཅན་མ་དེ་མཛེས་པའི་བཞིན། །མཆི་མས་ཉམས་ལ་དང་བས་མངོན་ཕྱོགས་སྨྲས།། ༥༣ ལས་དང་ཉོན་མོངས་དབང་གིས་སྣ་ཚོགས་སུ། །སྐྱེ་བའི་ཡུལ་དུ་ཡངས་པའི་སྲིད་པ་འདིར། །འདུས་བྱས་རྣམས་ནི་རྟག་མིན་མཚར་བའི་གཟུགས། །ཀུན་ཏུ་འཆར་བའི་སྒྱུ་མས་སུ་མ་བསླུས།། ༥༤ སྙིང་ལ་འབྲལ་བ་བརྣག་དཀའི་ལྡུམ་ར་རུ། །ཡིད་སྲུབ་རེ་བའི་འཁྲི་ཤིང་སྐམ་གྱུར་པ། །ཀྱེ་མ་དུས་མིན་ལས་ཀྱི་དམོད་པ་ཡིས། །བསྒྲུབ་པའི་གདུང་བྱེད་འདི་ནི་ཕྱས་སུ་བྱས།། ༥༥ རེ་ཞིག་རིང་ནས་བསམ་པས་ཉེ་བའི་གདོང་། །ལྟ་འདོད་ཡིད་ཀྱི་གཞན་གསོས་གཞོན་ནུ་མ། །འབབ་པའི་ཡུལ་དང་འཕུར་བའི་སྟེགས་བཞིན་དུ། །མཛེས་པའི་ནོར་འདི་རེ་བའི་ལག་པས་བཟུང་།། ༥༦ ཞེས་ཏེ་རི་མོར་བྲིས་བཞིན་རྣམ་འགྱུར་དང་། །བྲལ་བའི་མིག་གིས་རིང་ཞིག་བལྟས་ནས་དེར། །ཕན་ཚུན་ལུས་ལ་བསམ་པ་རེ་མོས་སུ། །ཞུགས་པའི་སྤྱོད་ཚུལ་རྒྱན་དུ་ཆེ་བས་སོང་། ། དེ་ལྟར་དེ་བགྱིས་ཀྱང་རི་མོ་བྲིས་པའི་གཟུགས་བརྙན་བཞིན་དུ་འགུལ་བསྐྱོད་ཀྱི་རྣམ་འགྱུར་དང་བྲལ་བར་གྱུར་པ་ན། མིག་གིས་རིང་ཞིག་བལྟས་པའི་མཐར། སྔར་ཕན་ཚུན་ལུས་ལ་ཆགས་པའི་བསམ་པ་རེ་མོས་སུ་འཇུག་པའི་རེ་བ་གཏིང་ནས་ཟད་པའི་དོན་ནོ།། ༥༧ རྫི་མའི་རྔ་ཡབ་གཡོབ་ལའང་ཁྲོ་ལྡན་པའི། །མཛའ་བ་ཅན་དེ་འབྲལ་བའི་དུ་ཁའི་མེ། །སྙིང་ལ་ཞུགས་པ་ཞུ་ཉམས་རི་དྭགས་མོ། །བས་མཐར་འཕྱན་པ་སྟོང་གིས་མཚོན་ནུས་མིན། ། རྫི་མའི་རྔ་ཡབ་ཞེས་སོགས་ཀྱི་དོན། བུད་མེད་གཞན་ལ་མིག་གི་རྫི་མ་ཙམ་བསྐྱོད་པ་ལ་འང་བདག་ཁྲོ་བར་འགྱུར་པའི་མཛའ་བོ་དེ་དང་བྲལ་བའི་སྡུག་བསྔལ་གྱི་མེ་སྙིང་ནས་སྙིང་ལ་ཞུགས་པ་ནི། ཁྱུ་དང་བྲལ་བའི་རི་དྭགས་མོ་བས་མཐའ་སྟེ་ལུང་སྟོངས་སུ་འཕྱན་པའི་སྡུག་བསྔལ་སྟོང་གིས་མཚོན་པར་མི་ནུས་པའི་དོན་ནོ།། ༥༨ འབད་པ་ཉོན་མོངས་བརྒྱ་ཡི་ལམ་ཆེན་དུ། །འཁོར་བ་པ་རྣམས་ཚུལ་འདིས་སྡུག་བསྔལ་ཏེ། །དེ་ཚུལ་ཤེས་པས་ཉམ་ངའི་འཇིག་རྟེན་ལ། །སྙིང་པོར་གྱུར་པའི་བསྟེན་བྱ་ངས་མ་མཐོང་། ། འབད་པ་ཉོན་མོངས་བརྒྱ་ཡི་ཞེས་སོགས་ཤོ་ལོ་ཀ་ལྷག་མ་གསུམ་གྱི་དོན། ཉོན་མོངས་པ་བརྒྱ་ཕྲག་གིས་གཙེས་པའི་འཁོར་བ་པ་མཐའ་དག་ཕན་ཚུན་འདི་འདྲ་བ་འབའ་ཞིག་གིས་སྡུག་བསྔལ་བར་གྱུར་པར་ཤེས་པས། ད་ནི་འཇིག་རྟེན་འདི་ལ་སྙིང་པོ་ཡོད་པ་མ་མཐོང་ཞེས་བུད་མེད་དེས་བསམ་པའི་དོན་དང་། དེས་ན་མཛའ་བོ་བྱང་ཆུབ་སེམས་དཔའ་དེ་དང་། ཚེ་རབས་ཕྱི་མ་རྣམས་སུ་མཇལ་བའི་སྨོན་ལམ་སྙིང་ཐག་པ་ནས་བཏབ་པའི་མཐར། ཚངས་པའི་སྲས་མོ་དང་མཚུངས་པའི་བུད་མེད་དེས་ཀྱང་འཁོར་བའི་བརྟུལ་ཞུགས་སྤངས་ཏེ། ནགས་སུ་གནས་པའི་སྒོ་ནས་བསམ་གཏན་སྒོམ་པ་ལ་རྩེ་གཅིག་ཏུ་གནས་པའི་དོན་ནོ།། ༥༩ འོན་ཀྱང་སྐྱེ་བའི་དོ་ཤལ་རིང་པོའི་ཁོངས། །སྨོན་ལམ་སྲད་བུའི་འཇུག་པ་གཅིག་ཁོ་ནར། །རྒྱུ་བའི་འཕྲིན་སྙན་རྡོ་རྗེའི་ཟེགས་མ་ཡིས། །མདུད་པ་སྙིང་ལ་བཞག་དེ་ཚངས་པའི་སྲས།། ༦༠ ལྷུན་སྡུག་རི་བོའི་ཞོལ་དང་ནགས་ཀྱི་གཞིར། །བག་ཡངས་རྒྱུ་ཞིང་མེ་ཏོག་ཁུར་ལྡིང་བའི། །ཆུ་ཤིང་གསར་པའི་སྡོང་བུ་མཛེས་པ་བཞིན། །བསམ་གཏན་བདེ་བའི་བཅུད་ཀྱིས་འཚོ་ཞེས་ཐོས།། ༦༡ དེ་ལྟར་སྭ་རསྶྭ་སྟིའི་མཚོ་ལས་སྐྱེས་པའི་ཚིག་རྒྱན་པུཥྤ་ཀ །ཉམས་བརྒྱད་སྦྲང་རྩིའི་དོག་པས་བཀྲ་བའི་ལྡིང་ཁང་རྩེ་ནས་གླུ་ལེན་པ། །སྔོན་མེད་གཏམ་གྱི་བུང་བ་གཞོན་ནུ་འཕུར་ལྡིང་རོལ་པའི་དགེ་ལེགས་འདིས། །རྣམ་པ་ཀུན་ཏུ་དགེ་བའི་གྲོགས་ཀྱིས་རྩེ་དགར་འཁྱུད་པས་མ་གཏང་ཞིག། ༦༢ ཅེས་པ་ཡང་། མེ་ལོང་གཞུང་ལས། སྔོན་བྱུང་གཏམ་ལས་གྱུར་པའམ། །ཅིག་ཤོས་ལེགས་པ་ལ་བརྟེན་པ། །ཞེས་སོགས་ཀྱི་ལུས་ཀྱི་ལུས་དང་མཐུན་པའི་གཏམ་གྱི་གླེང་གཞི་ཚིག་སྦྱོར་དམ་པའི་ལམ་དུ་དྲངས་པ་སྡེ་བཞིའི་ཡོན་ཏན་འདྲེན་པའི་ཤིང་རྟ་ཞེས་བྱ་བ་འདི་ཡང་། བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བའི་ལྷས་ཉམས་དགར་བྱས་པ་བློ་གྲོས་གསལ་བ་ཀུན་གྱི་ཡིད་ཀྱི་ངལ་འཚོར་གྱུར་ཅིག། །། འདིའི་ཚིག་ཟིན་གྱི་དོན་ཇི་ལྟར་གོ་བ་རྣམས་མཆན་བུས་གསལ་བ་བྱས་ལགས་ཀྱང་། སྔོན་བྱུང་གི་གཏམ་རྒྱུད་ཞིག་ཡོད་མེད་ཆ་མ་འཚལ་བ་མ་ཟད། མཇུག་འདིར་སྔོན་བྱུང་གཏམ་ལས་གྱུར་པའམ། ཅིག་ཤོས་ལེགས་པ་ལ་བརྟེན་པ། ཞེས་གསུང་འདུག་པ་ལ་དཔག་ན་གཞོན་ནུ་ཟླ་མེད་ཀྱི་རྟོགས་བརྗོད་བཞིན་དུ་སྔོན་བྱུང་གི་གཏམ་རྒྱུད་དངོས་སུ་མེད་ཀྱང་ཡོད་པ་ལྟར་དུ་སྙན་ངག་པའི་བློས་བརྟགས་ནས་སྦྱར་བའི་སྲོལ་ལྟར་རིགས་པའི་སྒོ་འབྱེད་ཕྱིར་དུ་གནང་བ་ཞིག་ཡིན་འདྲ་སྙམ་བྱུང་། མཐའ་གཅིག་ཏུ་ཁ་ཚོན་བཅོད་མ་སྤོབས་པས་མཁས་པ་རྣམས་ཀྱིས་དཔྱད་པར་འཚལ་ལོ། །